CELEX: 32017R0358
Language: el
Date: 2017-02-28 00:00:00
Title: Εκτελεστικός κανονισμός (ΕΕ) 2017/358 της Επιτροπής, της 28ης Φεβρουαρίου 2017, για την επιβεβαίωση των όρων έγκρισης της δραστικής ουσίας ακριναθρίνης (acrinathrin), όπως ορίζονται στον εκτελεστικό κανονισμό (ΕΕ) αριθ. 540/2011 (Κείμενο που παρουσιάζει ενδιαφέρον για τον ΕΟΧ )

1.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 54/6
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/358 ΤΗΣ ΕΠΙΤΡΟΠΉΣ
   της 28ης Φεβρουαρίου 2017
   για την επιβεβαίωση των όρων έγκρισης της δραστικής ουσίας ακριναθρίνης (acrinathrin), όπως ορίζονται στον εκτελεστικό κανονισμό (ΕΕ) αριθ. 540/2011
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2 στοιχείο γ),
   Εκτιμώντας τα ακόλουθα:
   
               (1)
            
            
               Η δραστική ουσία ακριναθρίνη εγκρίθηκε με τον εκτελεστικό κανονισμό (ΕΕ) αριθ. 974/2011 της Επιτροπής (2), σύμφωνα με τον κανονισμό (ΕΚ) αριθ. 1107/2009, και περιλαμβάνεται στο μέρος B του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (3). Σύμφωνα με τη γραμμή 19 του μέρους Β του παραρτήματος του εκτελεστικού κανονισμού (ΕΕ) αριθ. 540/2011, «επιτρέπεται να χρησιμοποιείται μόνο ως εντομοκτόνο και ακαρεοκτόνο σε δοσολογίες που δεν υπερβαίνουν τα 22,5 g/ανά εκτάριο ανά χρήση».
            
         
               (2)
            
            
               Στις 8 Μαΐου 2012 η Cheminova A/S, κατόπιν αίτησης της οποίας είχε εγκριθεί η ουσία ακριναθρίνη, υπέβαλε αίτηση τροποποίησης των όρων έγκρισης της δραστικής ουσίας ακριναθρίνης, ώστε να επιτραπούν οι χρήσεις της ως εντομοκτόνου και ακαρεοκτόνου χωρίς περιορισμούς ως προς τη δοσολογία. Η αίτηση συνοδευόταν από πληροφορίες σχετικά με την αιτούμενη επέκταση των χρήσεων. Υποβλήθηκε στη Γαλλία, η οποία είχε οριστεί κράτος μέλος-εισηγητής με τον κανονισμό (ΕΚ) αριθ. 1490/2002 της Επιτροπής (4).
            
         
               (3)
            
            
               Η Γαλλία αξιολόγησε τις πληροφορίες που υπέβαλε η αιτούσα και εκπόνησε προσθήκη στο σχέδιο της έκθεσης αξιολόγησης. Υπέβαλε την προσθήκη στην Επιτροπή, με κοινοποίηση στην Ευρωπαϊκή Αρχή για την Ασφάλεια των Τροφίμων (εφεξής «η Αρχή»), στις 5 Νοεμβρίου 2012.
            
         
               (4)
            
            
               Η Αρχή διαβίβασε την προσθήκη στην αιτούσα και τα κράτη μέλη και τη δημοσιοποίησε στο κοινό, παρέχοντας προθεσμία 60 ημερών για την υποβολή γραπτών παρατηρήσεων.
            
         
               (5)
            
            
               Λαμβάνοντας υπόψη την προσθήκη στο σχέδιο της έκθεσης αξιολόγησης, η Αρχή εξέδωσε τα συμπεράσματά της για την ουσία ακριναθρίνη στις 21 Νοεμβρίου 2013 (5), σε ό,τι αφορά τη χωρίς περιορισμούς χρήση της ως εντομοκτόνο και ακαρεοκτόνο.
            
         
               (6)
            
            
               Η Αρχή γνωστοποίησε τα συμπεράσματά της στην αιτούσα, τα κράτη μέλη και την Επιτροπή και τα δημοσιοποίησε. Λαμβάνοντας υπόψη την προσθήκη στο σχέδιο της έκθεσης αξιολόγησης από το κράτος μέλος-εισηγητή και τα συμπεράσματα της Αρχής, η Επιτροπή υπέβαλε έκθεση ανασκόπησης και σχέδιο κανονισμού στη μόνιμη επιτροπή φυτών, ζώων, τροφίμων και ζωοτροφών.
            
         
               (7)
            
            
               Η αιτούσα είχε τη δυνατότητα να υποβάλει σχόλια σχετικά με την έκθεση ανασκόπησης για την ακριναθρίνη, συμπεριλαμβανομένης της προσθήκης. Η αιτούσα υπέβαλε τα σχόλιά της, τα οποία εξετάστηκαν προσεκτικά. Ωστόσο, παρά τα επιχειρήματα που προέβαλε η αιτούσα, οι λόγοι ανησυχίας που αναφέρονται στην αιτιολογική σκέψη 8 δεν μπόρεσαν να αρθούν.
            
         
               (8)
            
            
               Με βάση την έκθεση ανασκόπησης και άλλους θεμιτούς παράγοντες που σχετίζονται με το υπό εξέταση θέμα, θα πρέπει να θεωρηθεί ότι οι συμπληρωματικές πληροφορίες που υπέβαλε η αιτούσα δεν επιτρέπουν την άρση των συγκεκριμένων λόγων ανησυχίας που οδήγησαν στον περιορισμό της χρήσης της ακριναθρίνης σε δοσολογίες που δεν υπερβαίνουν τα 22,5 g/ανά εκτάριο ανά χρήση. Συγκεκριμένα, η ακριναθρίνη είναι πολύ τοξική για τα ψάρια και τα υδρόβια ασπόνδυλα και η αποδοχή της με βάση τις ισχύουσες δοσολογίες ήδη απαιτεί τη λήψη εκτεταμένων μέτρων για την άμβλυνση του κινδύνου. Τα νέα στοιχεία που υπέβαλε η αιτούσα δεν απέδειξαν ότι η προβλεπόμενη σημαντική αύξηση των δοσολογιών και, επομένως, της έκθεσης θα έχει ως αποτέλεσμα ένα αποδεκτό επίπεδο κινδύνου για τους εν λόγω υδρόβιους οργανισμούς. Τέλος, σύμφωνα με τις επιβεβαιωτικές πληροφορίες που υποβλήθηκαν από την κοινοποιούσα, η Ευρωπαϊκή Αρχή για την Ασφάλεια των Τροφίμων καταλήγει στο συμπέρασμα ότι οι μεγαλύτερες δοσολογίες θα επιφέρουν υψηλό κίνδυνο σε μη στοχευόμενα αρθρόποδα, γεγονός που επιβεβαιώνει περαιτέρω ότι οι εν λόγω δοσολογίες δεν μπορούν να αυξηθούν.
            
         
               (9)
            
            
               Συνεπώς, δεν έχει αποδειχθεί ότι τα φυτοπροστατευτικά προϊόντα που περιέχουν ακριναθρίνη ικανοποιούν κατά κανόνα τις απαιτήσεις που ορίζει το άρθρο 4 παράγραφος 3 του κανονισμού (ΕΚ) αριθ. 1107/2009 όταν χρησιμοποιούνται ως εντομοκτόνα ή ακαρεοκτόνα χωρίς περιορισμούς ως προς τη δοσολογία.
            
         
               (10)
            
            
               Συνεπώς, οι όροι έγκρισης της δραστικής ουσίας ακριναθρίνης (acrinathrin), όπως ορίζονται στη γραμμή 19 του μέρους Β του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής, θα πρέπει να επιβεβαιωθούν.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Επιβεβαίωση των όρων έγκρισης
   Οι όροι έγκρισης της δραστικής ουσίας ακριναθρίνης (acrinathrin), όπως ορίζονται στη γραμμή 19 του μέρους Β του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής, επιβεβαιώνονται.
   Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Φεβρουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 309 της 24.11.2009, σ. 1.
   
      (2)  Εκτελεστικός κανονισμός (ΕΕ) αριθ. 974/2011 της Επιτροπής, της 29ης Σεπτεμβρίου 2011, για την έγκριση της δραστικής ουσίας acrinathrin, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής και της απόφασης 2008/934/ΕΚ της Επιτροπής (ΕΕ L 255 της 1.10.2011, σ. 1).
   
      (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
   
      (4)  Κανονισμός (ΕΚ) αριθ. 1490/2002 της Επιτροπής, της 14ης Αυγούστου 2002, για τη θέσπιση περαιτέρω λεπτομερών κανόνων εφαρμογής της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου και για την τροποποίηση του κανονισμού (ΕΚ) αριθ. 451/2000 (ΕΕ L 224 της 21.8.2002, σ. 23).
   
      (5)  Συμπεράσματα σχετικά με την επιστημονική επανεξέταση της εκτίμησης επικινδυνότητας από φυτοπροστατευτικά προϊόντα όσον αφορά τη δραστική ουσία ακριναθρίνη. EFSA Journal 2013·11(12): 3469. Διατίθεται ηλεκτρονικά στη διεύθυνση: www.efsa.europa.eu/efsajournal.htm